Broj: 711-I-2032-P-360/22-02-21

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Silvane Vučković, voditeljice Sektora općih, pravnih i kadrovskih poslova u trgovačkom društvu STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada**,za davanjem očitovanja Povjerenstva,na 183. sjednici održanoj dana 26. kolovoza 2022.g. donosi sljedeće

**OČITOVANJE**

**Kako je** **STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada, trgovačko društvo u kojem Grad Split ima većinski udio, direktor/član uprave toga trgovačkog društva kao obveznik iz članka 3. stavka 1. podstavka 40. ZSSI-a, obvezan je postupati sukladno odredbama istog Zakona i podnijeti Povjerenstvu imovinsku karticu.**

 Obrazloženje

Zahtjev za očitovanjem Povjerenstva podnijela je Silvana Vučković, voditeljica Sektora općih, pravnih i kadrovskih poslova u trgovačkom društvu STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada. Zahtjev je u Povjerenstvu zaprimljen 18. kolovoza 2022. godine pod poslovnim brojem 711-U-7377-P-360/22-01-5, povodom kojeg se vodi predmet broj M-360/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica navodi kako je trgovačko društvo u kojem obnaša dužnost, u cijelosti u vlasništvu Grada Splita te da isto obavlja djelatnost koja nije od javnog interesa, već posluje isključivo na tržištu na kojem djeluje više od 40 privatnih upraviteljskih tvrtki, slijeodm čega ne ostvaruje nikakve prihode iz proračuna, bilo gradskog, bilo državnog, zbog čega predmnijeva da član uprave (direktor) navedenog trgovačkog društva nije obveznik podnošenja imovinske kartice, niti javni dužnosnik.

Podnositeljica traži potvrdu Povjerenstva da direktor trgovačkog društva STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada prema odredbama ZSSI-a, te dostavlja tumačenje Ministarstva gospodarstva iz kojeg je razvidno da navedeno trgovačko društvo nije obvezno provoditi Zakon o javnoj nabavi, budući da nije proračunski korisnik.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI-a obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Uvidom u sudski registar Trgovačkog suda u Splitu, utvrđeno je da je Grad Split jedini osnivač/član trgovačkog društva STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada.

Slijedom navedenog, Povjerenstvo je utvrdilo da je STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada, trgovačko društvo u kojem Grad Split ima većinski udio, stoga je sukladno odredbi članka 3. stavka 1. podstavka 40. ZSSI-a, direktor/član uprave toga trgovačkog društva obveznik u smislu odredbi navedenog Zakona, te je povodom obnašanja navedene dužnosti obvezan postupati sukladno odredbama istog Zakona, pa tako i podnijeti Povjerenstvu imovinsku karticu.

Pri tome se napominje kako odredbe ZSSI-ane predviđaju mogućnost izuzimanja obveznika temeljem okolnosti da trgovačko društvo u cijelosti ostvaruje dobit na tržištu, odnosno da nije korisnik proračuinskih sredstava, kao niti obveznik postupanja po propisima o javnoj nabavi.

 Povjerenstvo napominje kako je intencija novog ZSSI-a, između ostalog, bila i proširenje kruga obveznika Zakona. Predlagatelj istog Zakona je u obrazloženju nacrta Zakona istaknuo kako se novim Zakonom znatno proširuje krug adresata, odnosno obveznika te se time znatno proširuje i nadležnost Povjerenstva. Time se u pravni okvir Republike Hrvatske uvode antikorupcijski standardi izraženi i u brojnim međunarodnim dokumentima, kao što su Izvješće Europske komisije o vladavini prava za 2020.g., Komunikacija Komisije Europskom parlamentu i Vijeću o provjeri potpune primjene schengenske pravne stečevine u Hrvatskoj, OECD-ov Pregled investicijskih politika za Republiku Hrvatsku (2019) itd.

Napominje da se se u odnosu na članove uprava trgovačkih društava, uz postojeće obveznike Zakona, krug proširio i na direktore (članove uprava) trgovačkih društava u kojima Republika Hrvatska te jedinice lokalne odnosno područne (regionalne) samouprave imaju većinski udio u vlasništvu (temeljnom kapitalu), kao i na direktore (članove uprava) trgovačkih društava kojima su većinski osnivači Republika Hrvatska te jedinice lokalne odnosno područne (regionalne) samouprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Silvana Vučković, e mailom
2. Objava na internetskoj stranici Povjerenstva
3. Pismohrana